Hepburn sê in die verklaring hy en sy vrou is omstreeks 17:30 na ŉ mielieland op die plaas waar hulle self die bewyse gesien het van die skade wat die bosvarke aan die land aanrig. Hy verduidelik dat hulle ook ŉ plek geïdentifiseer het waar die bosvarke deur ŉ draad in die land inkom en het dieper in die land ingestap en gaan sit om vir die bosvarke te wag.
Volgens Hepburn het hy voorheen by verskillende geleenthede bosvarke gejag en is hy bekend met die tipiese geluid wat ŉ bosvark maak wanneer hy die mielies van die plant af stroop. Hy sê dit het donker geraak en hy het ŉ beweging in die mielieland gehoor en daardie tipiese geluid van die mielies wat gestroop word.
Hepburn sê verder in sy verklaring hy het ŉ donker voorwerp in die land sien beweeg wat gelyk het soos ŉ groot bosvark wat in sy rigting kyk. Hy het op die donker voorwerp gemik en geskiet. “Ek was 100% seker dat ek op ŉ bosvark skiet. Die hoogte en vorm van die voorwerp het ooreengestem met dié van ŉ bosvark,” het Hepburn gesê.
Hy sê nadat hy egter die skoot afgevuur het, het die voorwerp ŉ onbekende, vreemde geluid gemaak. “Die geluid het nie soos ŉ bosvark geklink nie, maar soos ŉ mens. Ek was onmiddellik oorstelp van skok en paniek,” het hy gesê. Hepburn se vrou het in die hof begin huil toe die deel van die verklaring voorgelees is.
Hepburn sê in die verklaring die polisie en ŉ ambulans is ontbied en die polisie was eerste op die toneel. Hy verduidelik dat hy saam met die polisie in die land gestap het om hulle te wys waar die man se liggaam was. “Die polisie het ŉ groot sak in die mielieland gevind wat vol mielies gepak was. Ek kon duidelik die vol sak in die land ŉ paar meter van die oorledene af sien lê,” het hy gesê.
Hepburn het gesê nadat die polisie ure lank op die toneel was en hy en sy vrou in die vroeë oggendure na die polisiestasie is om verklarings af te lê, het die polisie aan hom gesê hy kan maar terugkeer na Pretoria. Kort nadat die egpaar die Sondagoggend terug by hul huis in Pretoria aangekom het, het ŉ polisiebeampte gebel om te sê dat hulle moet terugkom Modimolle toe.
Hepburn het gesê hy glo nie dat die staat ŉ sterk saak teen hom het nie en is oortuig daarvan dat sy onskuld bewys sal word. Hy het gesê dit is nie in belang van geregtigheid om hom in polisieaanhouding te hou nie, aangesien hy geen bedreiging vir die publiek inhou nie en van opregte voorneme is om sy verhoor by te woon. Hy het ook gesê dat hy nie ŉ inkomste kan verdien indien hy in aanhouding is nie en dat hy ŉ inkomste nodig het om sy gesin te onderhou en om sy regsverteenwoordigers te betaal.
Wat soek die man met ‘n sak vol mielies in die mielieland? Het hy dit loop steel? Ek dink so. Boontjie kry sy loontjie.
Ek sê ook hy is onskuldig. As jy gaan jag is daar sekere stappe om te volg om so iets te voorkom. Wie pak mielies daai tyd van die aand? Sy wergewer moes aan hom gesê het daar gaan varke gejag word daai aand en hulle soek niemand in die lande. Maklik, die maat was op die verkerde plek op die verkeerde tyd.
Ek stem. Ek het die argument al baie gebruik. Getuienis kan so maklik gefabriseer word en dit sal baie kos om die onskuld te bewys. Enige onnatuurlike dood moet deur die hof besleg word maar die is duidelik n geval van viktimisasie